Broj: 711-I-2533-M-200/23-03-21

Zagreb, 14. studenog 2023.

**IVANA MEHLE**

 zamjenica ravnatelja Hrvatskog zavoda za

 zapošljavanje

**Predmet: mišljenje na zahtjev obveznice Ivane Mehle**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) dana 8. studenoga 2023. pod brojem 711-U-7803-M-200/23-01-25 zaprimilo je zahtjev za davanjem mišljenja koji je podnijela obveznica Ivana Mehle, zamjenica ravnatelja Hrvatskog zavoda za zapošljavanje (dalje u tekstu: HZZ).

U podnesenom zahtjevu obveznica navodi da je imenovana na dužnost zamjenice ravnatelja HZZ-a 31. kolovoza 2023., s početkom obnašanja dužnosti 5. rujna 2023. Nadalje obveznica navodi da je 5. rujna 2023. razriješila svoj status u Nadzornom odboru društva Hrvatski radio Karlovac d.o.o. s datumom 25. listopada 2023. i Nadzornom odboru društva HŽ Cargo d.o.o. s datumom 30. listopada 2023.

Obveznica nadalje navodi da je ostala članica Upravnog vijeća Doma zdravlja Karlovac obzirom da se radi o instituciji od posebnog lokalnog interesa, u skladu s mišljenjem dobivenim od Povjerenstva

Obveznica traži mišljenje Povjerenstva ima li pravo na naknadu za rad u Nadzornom odboru društva Hrvatski radio Karlovac d.o.o. u periodu od 31. kolovoza do 30. rujna 2023. te u Nadzornom odboru HŽ Cargo d.o.o. u periodu od 31. kolovoza do 30. rujna 2023., jer se u oba slučaja radi o 60 dana od imenovanja u kojima je morala razriješiti svoj status u tim tijelima.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, br. 143/21., u daljnjem tekstu: ZSSI) na 31. sjednici održanoj 14. studenog 2023., obveznici daje mišljenje, kako slijedi.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Stavkom 2. istoga članka ZSSI-a propisano je da iznimno od stavka 1. toga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Člankom 8. stavkom 1. ZSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost.

Povjerenstvo je izvršilo uvid u predmet M-157/23, u kojem je prethodno dano mišljenje obveznici Ivani Mehle, te se u istome navodi da se promatrajući pravni oblik HZZ-a te osnivače trgovačkih društava HŽ Cargo d.o.o. i Hrvatski radio Karlovac d.o.o. ne radi o povezanim trgovačkim društvima. Naime, HZZ nije trgovačko društvo već javna ustanova, a jedini osnivač trgovačkog društva HŽ Cargo d.o.o. je Republika Hrvatska, dok su osnivači trgovačkog društva Hrvatski radio Karlovac d.o.o. jedinica lokalne samouprave, pet trgovačkih društava te stečajna masa, slijedom čega se ne može smatrati da bi postojala dopuštena iznimka članstva u nadzornim odborima navedenih trgovačkih društava, jer se ne radi o međusobno povezanim trgovačkim društvima.

Uvidom u Rješenje o imenovanju zamjenice ravnatelja Hrvatskog zavoda za zapošljavanje („Narodne novine“, broj 104/23.) utvrđeno je da je istim Rješenjem Ivana Mehle na sjednici Vlade Republike Hrvatske održanoj 31. kolovoza 2023. imenovana zamjenicom ravnatelja HZZ-a.

Uvidom u podatke sudskog registra Trgovačkog suda u Zagrebu utvrđeno je da je Republika Hrvatska jedini osnivač javne ustanove HZZ.

Temeljem članka 18. stavka 1. ZSSI-a obveznica od stupanja na dužnost zamjenice ravnatelja HZZ-a kroz cijelo razdoblje njezina obnašanja ne može biti članica nadzornih odbora trgovačkih društava, pa tako niti Nadzornog odbora društva Hrvatski radio Karlovac d.o.o., odnosno Nadzornog odbora društva HŽ Cargo d.o.o., te jednako tako u tom razdoblju ne može niti primiti naknadu za rad u ovim nadzornim tijelima, već je u razdoblju od 60 dana od dana stupanja na dužnost zamjenice ravnatelja HZZ-a dužna razriješiti okolnost obavljanja ovih funkcija.

PREDSJEDNICA POVJERENSTVA

Aleksandra Jozić-Ileković, dipl. iur

Dostaviti:

1. Obveznici Ivana Mehle, elektroničkim putem
2. Objava na internetskoj stranici Povjerenstva
3. Pismohrana